CELEX: 32021R2154
Language: lv
Date: 2021-08-13 00:00:00
Title: Komisijas Deleģētā regula (ES) 2021/2154 (2021. gada 13. augusts), ar kuru papildina Eiropas Parlamenta un Padomes Direktīvu (ES) 2019/2034 attiecībā uz regulatīvajiem tehniskajiem standartiem, ar ko precizē atbilstošus kritērijus to darbinieku kategoriju identificēšanai, kuru profesionālā darbība būtiski ietekmē ieguldījumu brokeru sabiedrības vai tās pārvaldīto aktīvu riska profilu (Dokuments attiecas uz EEZ)

7.12.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 436/11
               
            
         KOMISIJAS DELEĢĒTĀ REGULA (ES) 2021/2154
         (2021. gada 13. augusts),
         ar kuru papildina Eiropas Parlamenta un Padomes Direktīvu (ES) 2019/2034 attiecībā uz regulatīvajiem tehniskajiem standartiem, ar ko precizē atbilstošus kritērijus to darbinieku kategoriju identificēšanai, kuru profesionālā darbība būtiski ietekmē ieguldījumu brokeru sabiedrības vai tās pārvaldīto aktīvu riska profilu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Direktīvu (ES) 2019/2034 (2019. gada 27. novembris) par ieguldījumu brokeru sabiedrību prudenciālo uzraudzību un ar ko groza Direktīvas 2002/87/EK, 2009/65/EK, 2011/61/ES, 2013/36/ES, 2014/59/ES un 2014/65/ES (1) un jo īpaši tās 30. panta 4. punkta trešo daļu,
         tā kā:
         
                     (1)
                  
                  
                     Ieguldījumu brokeru sabiedrībām, uz kurām saskaņā ar Eiropas Parlamenta un Padomes Regulas (ES) 2019/2033 (2) 1. panta 2. un 5. punktu attiecas Eiropas Parlamenta un Padomes Regulas (ES) Nr. 575/2013 (3) un Eiropas Parlamenta un Padomes Direktīvas 2013/36/ES (4) VII un VIII sadaļas tvērums, piemēro Komisijas Deleģēto regulu (ES) 2021/923 (5), savukārt ieguldījumu brokeru sabiedrībām, uz kurām attiecas Direktīvas (ES) 2019/2034 tvērums, ir jāpiemēro īpašas prasības visu to darbinieku mainīgajam atalgojumam, kuru profesionālā darbība būtiski ietekmē ieguldījumu brokeru sabiedrības vai tās pārvaldīto aktīvu riska profilu. Ir jānosaka atbilstoši kritēriji minēto darbinieku identificēšanai. Nosakot minētos kritērijus, būtu jāņem vērā šādu darbinieku pilnvaras un pienākumi, ieguldījumu brokeru sabiedrības vai tās pārvaldīto aktīvu riska profils un darbības rādītāji, ieguldījumu brokeru sabiedrības iekšējā struktūra un attiecīgās ieguldījumu brokeru sabiedrības darbības veids, mērogs un sarežģītība. Minētajiem kritērijiem būtu arī jāparedz iespēja ieguldījumu brokeru sabiedrībām savā atalgojuma politikā noteikt pienācīgus stimulus, lai nodrošinātu, ka attiecīgie darbinieki, veicot savus uzdevumus, rīkojas piesardzīgi. Visbeidzot, minētajiem kritērijiem būtu jāatspoguļo dažādu darbību riska līmenis ieguldījumu brokeru sabiedrībā.
                  
               
                     (2)
                  
                  
                     Vadības struktūras locekļiem ir uzticēta galīgā atbildība par ieguldījumu brokeru sabiedrību, tās stratēģiju un darbībām, tāpēc vienmēr būtu jāuzskata, ka viņiem ir būtiska ietekme uz ieguldījumu brokeru sabiedrības riska profilu. Tas attiecas gan uz vadības struktūras locekļiem kā vadības funkcijas veicējiem, kas pieņem lēmumus, gan uz vadības struktūras locekļiem kā uzraudzības funkcijas īstenotājiem, kuri uzrauga lēmumu pieņemšanas procesu un apstrīd pieņemtos lēmumus.
                  
               
                     (3)
                  
                  
                     Daži darbinieki ir atbildīgi par tāda iekšējā atbalsta sniegšanu, kam ir būtiska nozīme ieguldījumu brokeru sabiedrības darījumdarbībā. Viņu darbībām un lēmumiem arī var būt būtiska ietekme uz ieguldījumu brokeru sabiedrības vai tās pārvaldīto aktīvu riska profilu, jo viņu darbības un lēmumi var pakļaut ieguldījumu brokeru sabiedrību būtiskam operacionālam riskam un citiem riskiem.
                  
               
                     (4)
                  
                  
                     Vadības darbinieku profesionālā darbība var būtiski ietekmēt ieguldījumu brokeru sabiedrības vai tās pārvaldīto aktīvu riska profilu, jo viņi var pieņemt stratēģiskus vai citus būtiskus lēmumus, kuriem ir ietekme uz ieguldījumu brokeru sabiedrības darījumdarbību vai uz veiktajām kontroles funkcijām. Šādas kontroles funkcijas parasti ietver riska pārvaldību, atbilstību un iekšējo revīziju. Riski, kurus uzņemas sabiedrības struktūrvienības, un minēto struktūrvienību pārvaldības veids ir vissvarīgākie ieguldījumu brokeru sabiedrības vai tās pārvaldīto aktīvu riska profila faktori. Dažas darījumdarbības darbības rada lielāku risku nekā citas, tāpēc būtu jāņem vērā darījumdarbības veids.
                  
               
                     (5)
                  
                  
                     Ar atbilstošiem kvalitātes kritērijiem būtu jānodrošina tas, ka darbiniekus identificē par darbiniekiem, kam ir būtiska ietekme, ja viņi ir atbildīgi par tādu darbinieku grupām, kuru darbībai varētu būt būtiska ietekme uz ieguldījumu brokeru sabiedrības vai tās pārvaldīto aktīvu riska profilu. Tas ietver situācijas, kad to vadībā strādājošu atsevišķu darbinieku darbībai atsevišķi nav būtiskas ietekmes uz ieguldījumu brokeru sabiedrības riska profilu, taču kopējam to darbības diapazonam varētu būt šāda ietekme.
                  
               
                     (6)
                  
                  
                     Darbinieku kopējais atalgojums principā ir atkarīgs no darba, ko šie darbinieki ir ieguldījuši, lai veiksmīgi sasniegtu ieguldījumu brokeru sabiedrības darījumdarbības mērķus. Tādējādi minētais atalgojums ir atkarīgs no darbinieku atbildības jomām, pienākumiem, spējām un prasmēm, kā arī no darbinieku un ieguldījumu brokeru sabiedrības snieguma. Ja darbiniekam piešķirtais kopējais atalgojums pārsniedz noteiktu robežvērtību, ir pamatoti uzskatīt, ka šāds atalgojums ir saistīts ar darbinieka pienesumu ieguldījumu brokeru sabiedrības darījumdarbības mērķu sasniegšanā un tādējādi arī ar darbinieka profesionālās darbības ietekmi uz ieguldījumu brokeru sabiedrības vai tās pārvaldīto aktīvu riska profilu. Tāpēc ir lietderīgi piemērot kvantitātes kritērijus, kas saistīti ar darbinieka kopējo atalgojumu gan absolūtā izteiksmē, gan attiecībā pret citiem darbiniekiem tajā pašā ieguldījumu brokeru sabiedrībā, lai noteiktu, vai šāda darbinieka profesionālajai darbībai varētu būt būtiska ietekme uz ieguldījumu brokeru sabiedrības vai tās pārvaldīto aktīvu riska profilu.
                  
               
                     (7)
                  
                  
                     Būtu jānosaka skaidras un atbilstīgas robežvērtības to darbinieku identificēšanai, kuru profesionālajai darbībai ir būtiska ietekme uz ieguldījumu brokeru sabiedrības vai tās pārvaldīto aktīvu riska profilu. Būtu jāparedz, ka ieguldījumu brokeru sabiedrības kvantitātes kritērijus piemēro laikus. Lai kvantitātes kritēriji atbilstu reālajai situācijai, tie būtu jāsaskaņo ar atalgojuma izmaiņām. Viena metode, kā ievērot šādas izmaiņas, ir balstīt kvantitātes kritērijus uz kopējo atalgojumu, kas piešķirts iepriekšējā darba izpildes gadā un ietver nemainīgo atalgojumu, kurš izmaksāts par minēto darba izpildes gadu, un mainīgo atalgojumu, kas piešķirts minētajā darba izpildes gadā. Otra metode, kā ievērot šādas izmaiņas, ir balstīt kvantitātes kritērijus uz kopējo atalgojumu, kas piešķirts par iepriekšējo darba izpildes gadu un ietver nemainīgo atalgojumu, kurš izmaksāts par minēto darba izpildes gadu, un mainīgo atalgojumu, kas piešķirts kārtējā darba izpildes gadā par iepriekšējo finanšu gadu. Otrā metode nodrošina labāku identifikācijas procesa saskaņošanu ar faktisko atalgojumu, kas piešķirts par darba izpildes periodu, taču to var piemērot tikai tad, ja ir iespējams laikus veikt aprēķinus kvantitātes kritēriju piemērošanai. Ja šāds laikus veikts aprēķins vairs nav iespējams, būtu jāizmanto pirmā metode. Saskaņā ar abām metodēm mainīgais atalgojums var ietvert summas, kas piešķirtas, pamatojoties uz darba izpildes periodiem, kuri pārsniedz vienu gadu, atkarībā no ieguldījumu brokeru sabiedrības izmantotajiem darba izpildes kritērijiem.
                  
               
                     (8)
                  
                  
                     To darbinieku identificēšanai, kuru profesionālajai darbībai ir būtiska ietekme uz ieguldījumu brokeru sabiedrības vai tās pārvaldīto aktīvu riska profilu, būtu jānosaka kvantitatīva robežvērtība 500 000 EUR apmērā. Tādējādi atalgojums, kas pārsniedz minēto kvantitatīvo robežvērtību vai atbilst vienam no augstākajiem atalgojuma līmeņiem ieguldījumu brokeru sabiedrībā, veido pamatotu pieņēmumu, ka to darbinieku darbībai, kuri saņem šādu atalgojumu, ir būtiska ietekme uz ieguldījumu brokeru sabiedrības vai tās pārvaldīto aktīvu riska profilu, un tādā gadījumā būtu jāveic rūpīgāka uzraudzības pārbaude, lai noteiktu, vai šādu darbinieku profesionālajai darbībai ir būtiska ietekme uz ieguldījumu brokeru sabiedrības vai tās pārvaldīto aktīvu riska profilu.
                  
               
                     (9)
                  
                  
                     Tomēr šādi pieņēmumi, kuru pamatā ir kvantitatīvi kritēriji, nebūtu jāpiemēro gadījumos, kad ieguldījumu brokeru sabiedrības uz objektīvu papildu kritēriju pamata konstatē, ka šādiem darbiniekiem faktiski nav būtiskas ietekmes uz ieguldījumu brokeru sabiedrības vai tās pārvaldīto aktīvu riska profilu, ņemot vērā visus riskus, kuriem ieguldījumu brokeru sabiedrība ir pakļauta vai varētu tikt pakļauta. Lai nodrošinātu minēto objektīvo kritēriju efektīvu un konsekventu piemērošanu, kompetentajām iestādēm būtu jāapstiprina identificēto, visaugstāk atalgoto darbinieku izslēgšana vai to darbinieku izslēgšana, kuru atalgojums pārsniedz 750 000 EUR. Attiecībā uz darbiniekiem, kuriem piešķirtais atalgojums pārsniedz 1 000 000 EUR (augsta atalgojuma saņēmēji), kompetentajām iestādēm pirms izslēgšanas apstiprināšanas būtu jāinformē Eiropas Banku iestāde (EBI), lai EBI varētu nodrošināt minēto kritēriju konsekventu piemērošanu.
                  
               
                     (10)
                  
                  
                     Tas, ka darbinieks atrodas tādā pašā atalgojuma grupā kā augstākā vadība vai personas, kuras uzņemas risku, arī var būt rādītājs, ka darbinieka profesionālajai darbībai ir būtiska ietekme uz ieguldījumu brokeru sabiedrības vai tās pārvaldīto aktīvu riska profilu. Šajā nolūkā nebūtu jāņem vērā atalgojums, ko maksā darbiniekiem, kuri veic kontroles un atbalsta darbību funkcijas, un vadības struktūras locekļiem, kas veic uzraudzības funkciju. Piemērojot šo kvantitatīvo kritēriju, būtu jāņem vērā arī tas, ka atalgojuma līmenis atšķiras dažādās jurisdikcijās. Ieguldījumu brokeru sabiedrībām būtu jādod iespēja pierādīt, ka darbiniekiem, kuri atrodas konkrētajā atalgojuma grupā, bet neatbilst nevienam kvalitātes vai citam kvantitātes kritērijam, nav būtiskas ietekmes uz ieguldījumu brokeru sabiedrības vai tās pārvaldīto aktīvu riska profilu, ņemot vērā visus riskus, kuriem ieguldījumu brokeru sabiedrība ir pakļauta vai varētu tikt pakļauta.
                  
               
                     (11)
                  
                  
                     Lai kompetentās iestādes un revidenti varētu pārbaudīt ieguldījumu brokeru sabiedrību veiktos novērtējumus nolūkā identificēt darbiniekus, kuru profesionālajai darbībai ir būtiska ietekme uz ieguldījumu brokeru sabiedrības vai tās pārvaldīto aktīvu riska profilu, ir ļoti svarīgi, lai ieguldījumu brokeru sabiedrības veiktu uzskaiti par sagatavotajiem novērtējumiem un to rezultātiem, tostarp par darbiniekiem, kuri identificēti saskaņā ar kritērijiem, kas balstīti uz viņu kopējo atalgojumu, bet kuru profesionālai darbībai saskaņā ar novērtējumu nav būtiskas ietekmes uz ieguldījumu brokeru sabiedrības vai tās pārvaldīto aktīvu riska profilu.
                  
               
                     (12)
                  
                  
                     Šīs regulas pamatā ir regulatīvo tehnisko standartu projekts, ko EBI iesniedza Komisijai pēc apspriešanās ar Eiropas Vērtspapīru un tirgu iestādi.
                  
               
                     (13)
                  
                  
                     EBI rīkoja atklātu sabiedrisko apspriešanu par regulatīvo tehnisko standartu projektu, uz ko balstās šī regula, analizēja potenciālās saistītās izmaksas un ieguvumus un lūdza atzinumu no Banku nozares ieinteresēto personu grupas, kas izveidota saskaņā ar Eiropas Parlamenta un Padomes Regulas (ES) Nr. 1093/2010 (6) 37. pantu,
                  
               IR PIEŅĒMUSI ŠO REGULU.
         
            1. pants
            Definīcijas
            Šajā regulā piemēro šādas definīcijas:
            
                        1)
                     
                     
                        “vadītāja atbildība” ir situācija, kad darbinieks vada sabiedrības struktūrvienību vai kontroles funkciju un ir tieši pārskatatbildīgs vadības struktūrai kopumā vai vadības struktūras loceklim, vai augstākajai vadībai;
                     
                  
                        2)
                     
                     
                        “kontroles funkcija” ir funkcija, kas ir neatkarīga no sabiedrības struktūrvienības, ko tā kontrolē, un kas ietver atbildību par objektīva novērtējuma sagatavošanu par ieguldījumu brokeru sabiedrības riskiem, šādu risku analizēšanu vai ziņošanu par tiem, kas cita starpā ietver riska pārvaldības funkciju, atbilstības funkciju un iekšējās revīzijas funkciju;
                     
                  
                        3)
                     
                     
                        “sabiedrības struktūrvienība” ir Regulas (ES) Nr. 575/2013 142. panta 1. punkta 3. apakšpunktā definētā darījumdarbības vienība.
                     
                  
         
            2. pants
            Kritēriju piemērošana
            
               1.   Ja šo regulu piemēro individuāli saskaņā ar Direktīvas (ES) 2019/2034 25. pantu, atbilstību šīs regulas 3. un 4. pantā noteiktajiem kritērijiem novērtē, ņemot vērā ieguldījumu brokeru sabiedrības individuālo riska profilu.
            
            
               2.   Ja šo regulu piemēro konsolidēti saskaņā ar Direktīvas (ES) 2019/2034 25. pantu, atbilstību šīs regulas 3. un 4. pantā noteiktajiem kritērijiem novērtē, ņemot vērā ieguldījumu brokeru sabiedrības konsolidēto riska profilu.
            
            
               3.   Ja 4. panta 1. punkta a) apakšpunktu piemēro individuāli, ņem vērā ieguldījumu brokeru sabiedrības piešķirto atalgojumu.
            
            
               4.   Ja 4. panta 1. punkta a) apakšpunktu piemēro konsolidēti, konsolidētā ieguldījumu brokeru sabiedrība ņem vērā atalgojumu, ko piešķīrusi konsolidācijas tvērumā iekļauta sabiedrība.
            
            
               5.   Regulas 4. panta 1. punkta b) apakšpunktu piemēro tikai individuāli.
            
            
               6.   Regulas 4. panta 1. punkta c) apakšpunktu piemēro individuāli un konsolidēti.
            
         
         
            3. pants
            Kvalitātes kritēriji
            Uzskata, ka darbiniekiem ir būtiska ietekme uz ieguldījumu brokeru sabiedrības vai tās pārvaldīto aktīvu riska profilu, ja ir izpildīts viens vai vairāki šādi kvalitātes kritēriji:
            
                        a)
                     
                     
                        darbinieks ir vadības struktūras kā vadības funkcijas veicējas loceklis;
                     
                  
                        b)
                     
                     
                        darbinieks ir vadības struktūras kā uzraudzības funkcijas veicējas loceklis;
                     
                  
                        c)
                     
                     
                        darbinieks ir augstākās vadības loceklis;
                     
                  
                        d)
                     
                     
                        ieguldījumu brokeru sabiedrībās, kuru kopējā bilance ir 100 miljoni EUR vai lielāka, – darbinieki, kam ir vadītāja atbildība par sabiedrības struktūrvienībām, kuras sniedz vismaz vienu no pakalpojumiem, kam ir vajadzīga Eiropas Parlamenta un Padomes Direktīvas 2014/65/ES (7) I pielikuma A iedaļas 2.–7. punktā minētā atļauja;
                     
                  
                        e)
                     
                     
                        darbiniekam ir vadītāja atbildība par kontroles funkcijas darbībām;
                     
                  
                        f)
                     
                     
                        darbiniekam ir vadītāja atbildība par nelikumīgi iegūtu līdzekļu legalizēšanas un teroristu finansēšanas novēršanu;
                     
                  
                        g)
                     
                     
                        darbinieks ir atbildīgs par Direktīvas (ES) 2019/2034 28. panta 3. punktā minētā būtiskā riska pārvaldību ieguldījumu brokeru sabiedrībā vai viņš ir balsstiesīgs loceklis komitejā, kas ir atbildīga par tāda būtiskā riska pārvaldību, kuram ieguldījumu brokeru sabiedrība ir pakļauta;
                     
                  
                        h)
                     
                     
                        ieguldījumu brokeru sabiedrībā, kurai atļauts sniegt vismaz vienu no pakalpojumiem, kas uzskaitīti Direktīvas 2014/65/ES I pielikuma A iedaļas 2.–7. punktā, – darbinieks ir atbildīgs par vienu no šādu darbību pārvaldību:
                        
                                    i)
                                 
                                 
                                    ekonomiskā analīze;
                                 
                              
                                    ii)
                                 
                                 
                                    informācijas tehnoloģija;
                                 
                              
                                    iii)
                                 
                                 
                                    informācijas drošība;
                                 
                              
                                    iv)
                                 
                                 
                                    kritisku vai svarīgu funkciju ārpakalpojumi, kā minēts Komisijas Deleģētās regulas (ES) 2017/565 (8) 30. panta 1. punktā;
                                 
                              
                  
                        i)
                     
                     
                        darbinieks atbilst vienam no šādiem kritērijiem attiecībā uz lēmumu par jaunu produktu ieviešanas apstiprināšanu vai aizliegšanu:
                        
                                    i)
                                 
                                 
                                    darbinieks ir pilnvarots pieņemt šādus lēmumus;
                                 
                              
                                    ii)
                                 
                                 
                                    darbinieks ir balsstiesīgs loceklis komitejā, kas ir pilnvarota pieņemt šādus lēmumus.
                                 
                              
                  
         
            4. pants
            Kvantitatīvi kritēriji
            
               1.   Ievērojot šā panta 2.–5. punktu, uzskata, ka darbiniekam ir būtiska ietekme uz ieguldījumu brokeru sabiedrības vai tās pārvaldīto aktīvu riska profilu, ja ir izpildīts kāds no šādiem kvantitatīvajiem kritērijiem:
               
                           a)
                        
                        
                           darbiniekam iepriekšējā finanšu gadā vai par iepriekšējo finanšu gadu ir piešķirts kopējais atalgojums, kas sasniedz vai pārsniedz 500 000 EUR;
                        
                     
                           b)
                        
                        
                           ja ieguldījumu brokeru sabiedrībai ir vairāk nekā 1 000 darbinieku – darbinieks ietilpst 0,3 % no darbinieku skaita, kas noapaļots uz augšu līdz nākamajam veselajam skaitlim, kuram ieguldījumu brokeru sabiedrībā iepriekšējā finanšu gadā vai par iepriekšējo finanšu gadu ir piešķirts vislielākais kopējais atalgojums;
                        
                     
                           c)
                        
                        
                           darbiniekam iepriekšējā finanšu gadā vai par iepriekšējo finanšu gadu tika piešķirts kopējais atalgojums, kas ir vienāds vai lielāks nekā mazākais kopējais atalgojums, kurš minētajā finanšu gadā piešķirts darbiniekam, kas atbilst vienam vai vairākiem 3. panta a), c), d), h) vai i) punktā noteiktajiem kritērijiem.
                        
                     
            
               2.   Šā panta 1. punktā noteiktos kritērijus nepiemēro, ja ieguldījumu brokeru sabiedrība konstatē, ka darbiniekam vai darbinieku kategorijai, kurā darbinieks ietilpst, nav būtiskas ietekmes uz ieguldījumu brokeru sabiedrības vai tās pārvaldīto aktīvu riska profilu.
            
            
               3.   Šā panta 2. punktā paredzēto nosacījumu novērtē, pamatojoties uz objektīviem kritērijiem, kuros ņemti vērā visi attiecīgie riska un darbības rādītāji, ko ieguldījumu brokeru sabiedrība izmanto, lai identificētu, pārvaldītu un pārraudzītu riskus saskaņā ar Direktīvas (ES) 2019/2034 28. pantu un pamatojoties uz darbinieku vai darbinieku kategoriju pienākumiem un pilnvarām un to ietekmi uz ieguldījumu brokeru sabiedrības vai tās pārvaldīto aktīvu riska profilu, ja šo ietekmi salīdzina ar to darbinieku profesionālās darbības ietekmi, kuri identificēti saskaņā ar šīs regulas 3. pantu.
            
            
               4.   Lai ieguldījumu brokeru sabiedrība varētu piemērot 2. punktu attiecībā uz 1. punkta b) apakšpunktā minētu darbinieku vai darbinieku, kuram iepriekšējā finanšu gadā vai par iepriekšējo finanšu gadu tika piešķirts kopējais atalgojums 750 000 EUR apmērā vai vairāk, ir nepieciešams iepriekšējs apstiprinājums no kompetentās iestādes, kas ir atbildīga par minētās ieguldījumu brokeru sabiedrības prudenciālo uzraudzību.
               Kompetentā iestāde to iepriekš apstiprina tikai tad, ja ieguldījumu brokeru sabiedrība var pierādīt, ka, ņemot vērā 3. punktā izklāstītos novērtēšanas kritērijus, ir izpildīts 2. punktā paredzētais nosacījums.
            
            
               5.   Ja darbiniekam tika piešķirts kopējais atalgojums, kas iepriekšējā finanšu gadā vai par iepriekšējo finanšu gadu sasniedza vai pārsniedza 1 000 000 EUR, kompetentā iestāde to saskaņā ar 4. punktu iepriekš apstiprina tikai ārkārtas apstākļos. Lai nodrošinātu konsekventu šā punkta piemērošanu, kompetentā iestāde informē EBI, pirms sniedz apstiprinājumu attiecībā uz šādu darbinieku.
               Ieguldījumu brokeru sabiedrība pierāda, ka pastāv ārkārtas apstākļi, un to novērtē kompetentā iestāde. Ārkārtas apstākļi ir situācijas, kas ir neparastas, ļoti retas vai tālu no parastās situācijas. Ārkārtas apstākļi ir saistīti ar attiecīgo darbinieku.
            
         
         
            5. pants
            Kopējā piešķirtā atalgojuma aprēķināšana
            
               1.   Visas mainīgā un nemainīgā atalgojuma summas aprēķina bruto un uz pilna laika ekvivalenta pamata.
            
            
               2.   Ieguldījumu brokeru sabiedrības atalgojuma politikā nosaka atsauces gadu attiecībā uz mainīgo atalgojumu, ko ņem vērā, aprēķinot kopējo atalgojumu. Minētais atsauces gads ir vai nu gads pirms finanšu gada, kurā piešķirts mainīgais atalgojums, vai gads pirms finanšu gada, par kuru piešķirts mainīgais atalgojums.
            
         
         
            6. pants
            Stāšanās spēkā
            Šī regula stājas spēkā piektajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 13. augustā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 314, 5.12.2019., 64. lpp.
         
         
            (2)  Eiropas Parlamenta un Padomes Regula (ES) 2019/2033 (2019. gada 27. novembris) par prudenciālajām prasībām ieguldījumu brokeru sabiedrībām un ar ko groza Regulas (ES) Nr. 1093/2010, (ES) Nr. 575/2013, (ES) Nr. 600/2014 un (ES) Nr. 806/2014 (OV L 314, 5.12.2019., 1. lpp.).
         
            (3)  Eiropas Parlamenta un Padomes Regula (ES) Nr. 575/2013 (2013. gada 26. jūnijs) par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012 (OV L 176, 27.6.2013., 1. lpp.).
         
            (4)  Eiropas Parlamenta un Padomes Direktīva 2013/36/ES (2013. gada 26. jūnijs) par piekļuvi kredītiestāžu darbībai un kredītiestāžu prudenciālo uzraudzību, ar ko groza Direktīvu 2002/87/EK un atceļ Direktīvas 2006/48/EK un 2006/49/EK (OV L 176, 27.6.2013., 338. lpp.).
         
            (5)  Komisijas Deleģētā regula (ES) 2021/923 (2021. gada 25. marts), ar ko papildina Eiropas Parlamenta un Padomes Direktīvu 2013/36/ES attiecībā uz regulatīvajiem tehniskajiem standartiem, kuros noteikti kritēriji, pēc kuriem definē vadītāja atbildību, kontroles funkcijas, būtiskas sabiedrības struktūrvienības un būtisku ietekmi uz būtiskas sabiedrības struktūrvienības riska profilu, un noteikti kritēriji to darba ņēmēju vai darba ņēmēju kategoriju identificēšanai, kuru profesionālajai darbībai ir tāda ietekme uz iestādes riska profilu, kas ir salīdzinoši tikpat būtiska kā iepriekš minētās direktīvas 92. panta 3. punktā minētajiem darba ņēmējiem vai darba ņēmēju kategorijām (OV L 203, 9.6.2021., 1. lpp.).
         
            (6)  Eiropas Parlamenta un Padomes Regula (ES) Nr. 1093/2010 (2010. gada 24. novembris), ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (OV L 331, 15.12.2010., 12. lpp.).
         
            (7)  Eiropas Parlamenta un Padomes Direktīva 2014/65/ES (2014. gada 15. maijs) par finanšu instrumentu tirgiem un ar ko groza Direktīvu 2002/92/EK un Direktīvu 2011/61/ES (OV L 173, 12.6.2014., 349. lpp.).
         
            (8)  Komisijas Deleģētā regula (ES) 2017/565 (2016. gada 25. aprīlis), ar ko papildina Eiropas Parlamenta un Padomes Direktīvu 2014/65/ES attiecībā uz ieguldījumu brokeru sabiedrību organizatoriskām prasībām un darbības nosacījumiem un jēdzienu definīcijām minētās direktīvas mērķiem (OV L 87, 31.3.2017., 1. lpp.).